A műsor amerikai, "Phenomenon" című változatban a zsűriben Geller társa volt a bűvész Criss Angel, aki szerint nem létezik olyan ember, aki rendelkezne paranormális képességekkel. A műsor 2007. október 31-ei epizódjában az egyik versenyző, "Jim Callahan" állítása szerint az író, Raymond Hill szellemének segítségével igyekezett megtudni, mi található egy lezárt dobozban. Bár Geller elismeréssel nyilatkozott a versenyző teljesítményéről, Angel komikusnak nevezte azt, s kihívást intézett mind Callahan, mind Geller felé. Zsebéből két borítékot húzott elő, s felajánlott egymillió dollárt, ha azok tartalmát ki tudják találni. Ez vitához vezetett Callahan és Angel között, melynek során Callahan „ideológiai bigottnak” nevezte Angelt. Angel az évad utolsó epizódjában újból kihívást intézett Gellerhez. Miután Geller nem járt sikerrel, Angel felfedte az egyik boríték tartalmát. A borítékban egy kártya volt, melyen a 2001. szeptember 11-ei terrortámadásra utaló "911" felirat szerepelt. Angel magyarázata szerint ha valaki szeptember 10-én megjósolta volna, mi történik másnap, életek ezreit menthette volna meg.